મોદીના આ નિવેદનની ચર્ચા ચીનમાં પણ શરૂ થઇ ગઇ હતી અને ચીનના બુદ્ધિજીવીઓ પણ વિચારતા થઇ ગયા હતા, પરંતુ તેમની ચિંતા જાપાનના લોકો કરતાં અલગ હતી. કારણ કે ચીન કમ્પ્યૂટર હાર્ડવેરના ક્ષેત્રમાં વિશ્વનો અગ્રણી દેશ છે અને ભારત સોફટવેર ક્ષેત્રે વિશ્વનો બાદશાહ છે. હાર્ડવેરને શારીરિક મહેનતનું કામ જ્યારે સોફટવેરને માનસિક શ્રમનું કામ માનવામાં આવે છે. એનો મતલબ એ થયો કે ભારતના લોકો દિમાગથી સમૃદ્ધ છે. ભારત સોફટવેરમાં મહાશકિત ગણાય છે. ભારતમાં ૩૧ લાખ જેટલા આઇટી પ્રોફેશનલ્સ છે જેઓ ૧૧૮ અબજ ડોલરની આવક મેળવે છે. એક અભ્યાસ મુજબ ર૦૧૪માં અમેરિકાએ કમ્પ્યૂટર પ્રોફેશનલને જે એચવનબી વિઝા આપ્યા હતા. તેના ૮૬ ટકા જેટલા લોકો ભારતીય હતા. જ્યારે ચીનને માત્ર પાંચ ટકા જ વિઝા મળ્યા હતા. અેક વાત એ પણ જાહેર છે કે ભારતના આઇટી પ્રોફેશનલ્સ નહીં પરંતુ અહીંના ડોકટરો, એન્જિનિયરો, વૈજ્ઞાનિકોની પણ અમેરિકા, કેનેડા, બ્રિટન અને ઓસ્ટ્રેલિયા જેવા દેશોમાં ભારે માગ છે જે આપણા માટે સન્માનની વાત ગણાય. ભારતમાં આઇટી ક્રાંતિનો ૧૯૯૦માં ઉદય થયો હતો. ત્યારે અંગ્રેજ કમ્પ્યૂટર સાયન્ટિસ્ટ ટીમ બેરનેસે ડબલ્યુ ડબલ્યુ ડબલ્યુ એટલે કે વર્લ્ડવાઇડ વેબ ઇન્ટરનેટ પ્રોટોકોલનો સ્વીકાર કર્યો હતો ત્યારે ઇન્ટરનેટની ભાષા અંગ્રેજી હતી. પર્સનલ કમ્પ્યૂટર બનાવનાર કંપનીઓ આઇબીએમ અને એપલની ભાષા પણ અંગ્રેજી હતી.